Bjarne Jenshus

Bjarne Konrad Jenshus (født 7. mai 1907 i Beitstad, nå i Steinkjer kommune, død 12. juli 1947 i Trondheim) var en norsk NS-mann, under krigen aktiv i den beryktede Rinnanbandens jakt på norske motstandsfolk.

Jenshus jobbet opprinnelig som gartner. Han ble medlem av Nasjonal Samling fra 10. oktober 1940. I en periode fra 4. november 1942 hadde han tjeneste som konstabel ved Statspolitiets avdeling i Trondheim, fram til han fikk avskjed i mars året etter.

Fra januar 1942 var han en del av Henry Rinnans nettverk, der man ved hjelp av provokasjoner, angiveri og tortur rullet opp norsk motstandsbevegelse i Trøndelag.

Jenshus ble etter krigen arrestert, og i landssvikoppgjøret dømt for sine gjerninger. Saken hans ble avgjort i Høyesterett 13. mai 1947, der han ble dømt til døden. Han ble henrettet på Kristiansten festning i Trondheim 12. juli 1947.

Referanser 

Personer fra Steinkjer kommune
Norske statspolitifolk
Medlemmer av Sonderabteilung Lola
Medlemmer av Nasjonal Samling
Nordmenn fra andre verdenskrig
Nordmenn dømt i landssvikoppgjøret etter krigen
Henrettede nordmenn
Nordmenn henrettet ved skyting